b'\n_START_ARTICLE_\nVasko Simoniti\n_START_SECTION_\nZnanstvena kariera\n_START_PARAGRAPH_\nLeta 1977 je diplomiral na Oddelku za zgodovino Filozofske fakultete Univerze v Ljubljani, kjer je 1989 tudi doktoriral. Po kratkem delu v dr\xc5\xbeavni upravi se je leta 1981 zaposlil na Filozofski fakulteti kot asistent. Leta 1989 je bil izvoljen za docenta, leta 1994 za izrednega in leta 2000 za rednega profesorja za zgodovino novega veka._NEWLINE_Raziskuje slovensko zgodovino v \xc4\x8dasu od 16. do 18. stoletja, predvsem problematiko tur\xc5\xa1kih vpadov in obrambe pred njimi, vpra\xc5\xa1anja zgodovinopisja in polpretekle zgodovine. S Petrom \xc5\xa0tihom je napisal novej\xc5\xa1o poljudnoznanstveno Slovensko zgodovino do razsvetljenstva, ki je na sinteti\xc4\x8den na\xc4\x8din \xc5\xa1ir\xc5\xa1i publiki predstavila nove poglede na starej\xc5\xa1o zgodovino slovenskega prostora in je bila prevedena v hrva\xc5\xa1\xc4\x8dino ter nem\xc5\xa1\xc4\x8dino. Skupaj z Dragom Jan\xc4\x8darjem pa je pripravil odmevno razstavo in zbornik Temna stran meseca, o zna\xc4\x8dilnostih avtoritarne vladavine v Jugoslaviji po drugi svetovni vojni.\n_START_SECTION_\nPoliti\xc4\x8dna kariera\n_START_PARAGRAPH_\nV politiko je aktivno vstopil s kandidaturo na dr\xc5\xbeavnozborskih volitvah leta 2000, uveljavil se je kot vodja kampanje Barbare Brezigar na volitvah za predsednika Republike Slovenije leta 2002, leta 2004 je bil med ustanovnimi \xc4\x8dlani Zbora za republiko, od leta 2004 do 2008 pa je bil minister za kulturo v vladi Janeza Jan\xc5\xa1e. Je \xc4\x8dlan Slovenske demokratske stranke, dejaven je tudi v Zboru za republiko in je bil med drugim med podpisniki spomenice, ki je pred referendumu o arbitra\xc5\xbenem sporazumu o meji med Slovenijo in Hrva\xc5\xa1ko pozvala h glasovanju proti potrditvi sporazuma.\n_START_SECTION_\nZasebno \xc5\xbeivljenje\n_START_PARAGRAPH_\nVasko Simoniti je poro\xc4\x8den s televizijsko novinarko Alenko Zor Simoniti, je brat diplomata Iztoka Simonitija in sin skladatelja ter dirigenta Rada Simonitija.'